|  |
| --- |
| **PRAVILNIK****O USLOVIMA I NAČINU POSTUPANJA SA POSMRTNIM OSTACIMA UMRLOG LICA***("Sl. glasnik RS", br. 96/2016)* |

**Predmet Pravilnika**

**Član 1**

Ovim pravilnikom propisuju se uslovi i način opremanja, iskopavanja i prenošenja posmrtnih ostataka umrlog lica i obrazac sprovodnice.

**Uslovi i način opremanja posmrtnih ostataka umrlog lica**

**Član 2**

Opremanje posmrtnih ostataka umrlog lica je postupanje sa posmrtnim ostacima umrlog lica u smislu higijenske obrade, oblačenja i smeštanja u sanduk.

Opremanje posmrtnih ostataka umrlog lica odnosi se samo na lice koje nije sahranjivano.

Za vreme opremanja posmrtnih ostataka umrlog lica obavezno je korišćenje lične zaštitne opreme.

Ličnu zaštitnu opremu čine: zaštitna kapa, zaštitno odelo, gumene rukavice, zaštitne naočare, zaštitna maska za nos i usta i cipele.

Lična zaštitna oprema mora se dezinfikovati posle svake upotrebe, osim u slučaju kada se koristi lična zaštitna oprema za jednokratnu upotrebu.

Opremanje posmrtnih ostataka umrlog lica može da vrši samo lice koje je vakcinisano protiv akutnog virusnog hepatitisa B.

**Higijenska obrada**

**Član 3**

Higijenska obrada posmrtnih ostataka umrlog lica je kupanje, brijanje, šišanje, češljanje, obrada noktiju i slično.

Higijenska obrada se ne obavlja kod lica umrlog od zarazne bolesti.

**Način smeštanja posmrtnih ostataka umrlog lica**

**Član 4**

Posmrtni ostaci lica umrlog od zarazne bolesti smeštaju se u metalni sanduk koji se, nakon zatvaranja lemljenjem, smešta u drveni sanduk.

Posmrtni ostaci lica umrlog od nezarazne bolesti ili lica čija je smrt izazvana drugim razlozima, smeštaju se u drveni sanduk.

Iskopani posmrtni ostaci umrlog lica iz st. 1. i 2. ovog člana smeštaju se u metalni sanduk koji se, nakon zatvaranja lemljenjem, smešta u drveni sanduk.

Ako su, posle dužeg vremenskog perioda od sahranjivanja, od posmrtnih ostataka umrlog lica ostale samo kosti, one se u plastičnoj vreći sa zatvaračem smeštaju u metalni sanduk odgovarajuće veličine.

**Iskopavanje posmrtnih ostataka umrlog lica**

**Član 5**

Iskopavanju posmrtnih ostataka umrlog lica može se pristupiti samo po prethodno pribavljenom odobrenju za iskopavanje izdatom od opštinskog organa uprave nadležnog za poslove komunalne delatnosti, u skladu sa zakonom.

Iskopavanje posmrtnih ostataka umrlog lica se vrši u prisustvu sanitarnog inspektora koji utvrđuje da li se iskopavanje i prenošenje posmrtnih ostataka umrlog lica obavlja na način i pod uslovima koji su propisani ovim pravilnikom.

**Lice koje radi na iskopavanju posmrtnih ostataka umrlog lica**

**Član 6**

Lice koje radi na iskopavanju posmrtnih ostataka umrlog lica ne sme da ima rane, kraste ili posekotine na rukama i dužno je da za vreme iskopavanja nosi ličnu zaštitnu opremu.

Ličnu zaštitnu opremu čine: zaštitna kapa, zaštitno odelo sa gumenom keceljom, gumene dugačke rukavice, zaštitne naočare, zaštitna maska za nos i usta i gumene čizme.

Lična zaštitna oprema dezinfikuje se posle svake upotrebe, osim u slučaju kada se koristi lična zaštitna oprema za jednokratnu upotrebu.

Na iskopavanju posmrtnih ostataka umrlog lica može da radi samo lice koje je vakcinisano protiv akutnog virusnog hepatitisa B.

**Dezinfekcija nakon iskopavanja posmrtnih ostataka umrlog lica**

**Član 7**

Nakon iskopavanja posmrtnih ostataka umrlog lica, mora se izvršiti dezinfekcija sanduka, posmrtnih ostataka, grobnog mesta i neposredne okoline biocidnim proizvodom za profesionalno korišćenje pri obavljanju registrovane delatnosti.

**Prenošenje posmrtnih ostataka umrlog lica**

**Član 8**

Posmrtni ostaci umrlog lica prenose se na teritoriji Republike Srbije smešteni u skladu sa članom 4. ovog pravilnika.

Posmrtni ostaci umrlog lica prenose se van granica Republike Srbije u zalemljenom metalnom sanduku, smeštenom u drveni sanduk.

Urna sa kremiranim posmrtnim ostacima prenosi se na osnovu sprovodnice, u skladu sa propisima koji uređuju oblast sahranjivanja i ne podleže ostalim odredbama ovog pravilnika.

**Prevozna sredstva za prenošenje posmrtnih ostataka umrlog lica**

**Član 9**

Prevozna sredstva za prenošenje posmrtnih ostataka umrlog lica jesu pogrebno vozilo, avion, brod i železnički vagon.

Prenošenje posmrtnih ostataka umrlog lica može se obavljati pogrebnim vozilom koje ima posebnu opremu za tu namenu, u skladu sa zakonom kojim se uređuje bezbednost u saobraćaju.

Prenošenje posmrtnih ostataka umrlog lica avionom u redovnom vazdušnom saobraćaju može se vršiti samo u određenom prostoru (bagažniku), pod uslovom da je taj prostor na pogodan način odvojen od prostora za prtljag.

Prenošenje posmrtnih ostataka umrlog lica brodom može se vršiti u posebno određenom i odvojenom brodskom prostoru, u kome se ne sme prevoziti ništa drugo, osim stvari koje spadaju u opremu umrlog lica, a u slučaju da se posmrtni ostaci umrlog lica prenose brodom koji prevozi putnike, prenošenje se može vršiti samo u posebnoj kabini, odnosno drugoj brodskoj prostoriji, nepristupačnoj za putnike, i u kojoj se ne prevoze druge stvari.

Prenošenje posmrtnih ostataka umrlog lica železničkim vagonom može se vršiti samo u posebnom zatvorenom vagonu ili u otvorenom železničkom vagonu - ako su posmrtni ostaci umrlog lica smešteni u pogrebno vozilo, s tim što se u jednom vagonu mogu prenositi posmrtni ostaci više lica ili smestiti više pogrebnih vozila.

**Dezinfekcija saobraćajnih sredstava za prevoz umrlog lica**

**Član 10**

Sva saobraćajna sredstva, odnosno prostor koji je određen za prenošenje posmrtnih ostataka umrlog lica moraju se nakon obavljenog prevoza oprati i dezinfikovati.

**Sprovodnica**

**Član 11**

Sprovodnicom se potvrđuju podaci o umrlom licu i ispunjenost uslova za prenošenje, odnosno za iskopavanje i prenošenje posmrtnih ostataka umrlog lica.

Sprovodnica se izdaje na osnovu javne isprave kojom se dokazuje identitet umrlog lica i potvrde o uzroku smrti.

Kada sprovodnicu izdaje ovlašćeni radnik diplomatskog, odnosno konzularnog predstavništva Republike Srbije, dužan je da prisustvuje postupku zatvaranja i lemljenja sanduka.

Sprovodnica (Obrazac) je odštampan uz ovaj pravilnik i čini njegov sastavni deo.

**Prestanak važenja ranijeg propisa**

**Član 12**

Danom stupanja na snagu ovog pravilnika, prestaje da važi Pravilnik o uslovima i načinu iskopavanja i prenošenja umrlih lica ("Službeni glasnik SRS", br. 56/76 i 52/82) i Pravilnik o uslovima i načinu iskopavanju i prenosa umrlih lica ("Službeni list SFRJ", broj 42/85).

**Stupanje na snagu**

**Član 13**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Obrazac**

**SPROVODNICA**

A - PODACI O UMRLOM LICU:

1. Ime (ime jednog roditelja) prezime (za udate žene i devojačko),

|  |
| --- |
|  |

2. Dan, mesec, godina, mesto i zemlja rođenja

|  |
| --- |
|  |

3. Državljanstvo

|  |
| --- |
|  |

4. Čas, dan, mesec, godina, mesto i zemlja kada i gde je nastupila smrt

|  |
| --- |
|  |

5. Uzrok smrti (na latinskom i srpskom jeziku)

|  |
| --- |
|  |

6. Način na koji je utvrđen identitet umrlog lica

|  |
| --- |
|  |

|  |  |
| --- | --- |
| 7. Da li je umrlo lice bilo sahranjeno  | DA-NE  |

B - OSTALI PODACI:

1. Mesto i zemlja u koju se prenosi umrlo lice

|  |
| --- |
|  |

2. Prevozno sredstvo kojim će se izvršiti prevoz

|  |
| --- |
|  |

3. Mesto prelaska državne granice

|  |
| --- |
|  |

4. Naziv organa koji je izdao odobrenje i broj odobrenja za iskopavanje i prenošenje posmrtnih ostataka umrlog lica

|  |
| --- |
|  |

5. Naziv organa koji je izdao sprovodnicu i broj sprovodnice

|  |
| --- |
|  |

6. Odobrenje je izdato na zahtev

|  |
| --- |
|  |

7. Prenošenje umrlog lica vrši se u pratnji

|  |
| --- |
|  |

Posmrtni ostaci lica umrlog od zarazne bolesti - nezarazne bolesti - smrt izazvana drugim razlozima - smeštaju se i prenose u skladu sa članom 4. Pravilnika o uslovima i načinu iskopavanja i prenošenja umrlih lica (metalni - drveni sanduk).

|  |  |  |
| --- | --- | --- |
|  |  | SANITARNI INSPEKTOR  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  | MP  | \_\_\_\_\_\_\_\_\_\_\_\_\_\_\_\_\_\_\_\_\_\_\_  |
| (mesto i datum izdavanja sprovodnice)  |  |  |